### **Pakt pre základné zručnosti v SR**

**Výzva**

Základné zručnosti, ktoré tvoria základ čitateľskej, matematickej a digitálnej gramotnosť, predstavujú kľúčové predpoklady pre plnohodnotné zapojenie jednotlivca do spoločnosti a trhu práce, ale aj osobnú realizáciu a uspokojivý osobný život. Tieto zručnosti sú nevyhnutným predpokladom pre osobný rozvoj, sociálnu integráciu a ekonomickú konkurencieschopnosť.

Čitateľská gramotnosť zahŕňa schopnosť rozumieť a interpretovať písané informácie, čo je nevyhnutné nielen pre každodenný život, ale aj pre odborný a osobnostný rozvoj. Matematická gramotnosť predstavuje schopnosť používať čísla a matematické koncepty v každodenných situáciách a riešenie problémov v technologicky vyspelom prostredí znamená schopnosť používať digitálne zariadenia na získanie a posúdenie informácií, komunikovanie s inými a vykonávanie praktických úloh.

Dostatočná pozornosť venovaná nízkej úrovni základných zručností dospelých je dôležitá z viacerých aspektov:

* Ľudia s dostatočnou úrovňou základných zručností dokážu získavať **lepšie pracovné príležitosti**, sú konkurencieschopnejší na trhu práce. Čítanie s porozumením je nevyhnutnou súčasťou veľkej časti pracovných postupov a zamestnávatelia uprednostňujú uchádzačov, ktorí zvládajú riešiť problémy, či využívať digitálne nástroje.
* Štúdie ukazujú, že vyššia úroveň základných zručností vedie k **vyšším príjmom**, lepším kariérnym vyhliadkam a vyšším mzdám, čím sa zlepšuje kvalita života jednotlivcov.
* Dostatočná úroveň základných zručností je predpokladom pre **ďalšie vzdelávanie** a osvojenie si nových kompetencií, čo podporuje celoživotné učenie a prispôsobenie sa zmenám (v spoločnosti aj na trhu práce).
* **Zdravotná gramotnosť je súčasťou zručností pre život, ktoré dopĺňajú základné zručnosti. Umožňuje** lepší prístup k zdravotným informáciám, čo im umožňuje robiť informované rozhodnutia a zlepšovať kvalitu života aktívnym prístupom k svojmu fyzickému i psychickému zdraviu.
* Zamestnanci s lepšími základnými zručnosťami sú efektívnejší, kreatívnejší a schopnejší riešiť komplexné úlohy. To prispieva k **vyššej produktivite** organizácií.
* Jednotlivci s dobrými základnými zručnosťami sú **menej často nezamestnaní**, čo znižuje potrebu štátnych výdavkov na podporu v nezamestnanosti a sociálnu pomoc.
* Rozvoj základných zručností podporuje **sociálnu inklúziu**, umožňuje ľuďom aktívne sa podieľať na spoločenskom dianí, lepšie rozumieť politickým a kultúrnym otázkam, efektívnejšie komunikovať a zapájať sa do života spoločnosti.
* Posilnenie základných zručností pomáha marginalizovaným skupinám prekonať bariéry, čím prispieva k **väčšej rovnosti v spoločnosti**.
* Vyššia úroveň čitateľskej a digitálnej gramotnosťou podporuje schopnosť hodnotiť kvalitu informácií a zvyšuje **odolnosť voči dezinformáciám a manipuláciám**.
* S rozvojom umelej inteligencie, digitalizácie a automatizácie sú základné zručnosti nevyhnutné na **zvládnutie nových technológií**.
* Základné zručnosti umožňujú lepšie pochopenie klimatických problémov a podporujú ekologicky zodpovedné správanie.

Podľa výsledkovPIACC -P**rogramu medzinárodného hodnotenia kompetencií dospelých** (2011 – 2012)približne **11 % dospelých na Slovensku vykazovalo len najnižšiu úroveň čitateľských zručností**, čoznamená problémy porozumieť jednoduchým textom. Až **14 % dospelých nedokázalo riešiť ani jednoduché numerické úlohy**,ako je výpočet zliav alebo porovnanie cien. Podľa PIAAC **takmer tretina dospelých nemala žiadne základné počítačové zručnosti** alebo mala problém pracovať s jednoduchými digitálnymi nástrojmi.[[1]](#footnote-1)

Po desiatich rokoch, výsledky druhého cyklu **PIAAC** zverejnené v decembri 2024 ukazujú, že Slovensko trvalo čelí významným výzvam v tejto oblasti. V porovnaní s predchádzajúcim cyklom PIAAC sa úrovne čitateľskej a matematickej gramotnosti dospelých na Slovensku výrazne znížili. Ako uviedli zástupcovia ministerstva školstva pri prezentácii výsledkov, „**štvrtina dospelých má čitateľskú gramotnosť na úrovni desaťročného dieťaťa**“, čo poukazuje na alarmujúci stav základných zručností v populácii.

**Hlavné zistenia správy:**

1. Slovensko sa umiestnilo pod priemerom OECD aj v čitateľskej gramotnosti, aj v adaptívnom riešení problémov (APS), pričom v matematickej gramotnosti (MAT) bolo na úrovni priemeru OECD.
2. V dekáde medzi PIAAC 1 a PIAAC 2 skóre Slovenska významne **kleslo v čitateľskej gramotnosti** (o 19 bodov) **aj v matematickej gramotnosti** (o 15 bodov. Dosiahnutým skóre sme sa zaradili na strednú kognitívnu úroveň v čitateľskej gramotnosti a v matematickej gramotnosti, keďže až tri štvrtiny dospelých sa umiestnili na 2. a 3. úrovni (z piatich). **Problémom je veľmi nízky podiel dospelých s vysokou (4. a 5.) úrovňou: v čitateľskej gramotnosti iba 3 % (OECD 12 %), v matematickej gramotnosti 7 % (OECD 14 %) a v APS 1 % (OECD 5 %).**
3. Analýzy podľa veku ukázali, že vo všetkých kognitívnych doménach bolo priemerné skóre OECD aj väčšiny krajín najnižšie u najstarších (55 – 65 ročných), a najvyššie u najmladších (16 – 24 rokov) a mladých dospelých (25 – 34 rokov). Na Slovensku to dopadlo inak – **najnižšie skóre mali najstarší a mladí a najvyššie skóre mali ľudia v strednom veku (35 – 54 rokov), ako aj v najmladšom veku.**
4. Na Slovensku v 2. cykle oproti 1. cyklu **významne** kleslo skóre v oboch doménach (LIT a MAT) vo všetkých vekových kategóriách, pričom **najväčší pokles**, viac ako 20 bodov, bol u mladých a najmladších, kde sa to neočakávalo.[[2]](#footnote-2)

**Cieľ**

Výsledky správy PIAAC 2024 poukazujú na naliehavú potrebu dôkladnej analýzy vzdelávacieho systému v kontexte výsledkov tohto merania a prijatia opatrení zameraných na zlepšenie základných zručností dospelých, ktoré by mali obsahovať:

* Rozvoj základných zručností musí byť záujmom štátu a celej spoločnosti ako investícia s dobre nastaveným systémom intervencií podporujúcich najzraniteľnejšie skupiny obyvateľov alebo jednotlivcov.
* Prístup k rozvoju základných zručností musí byť komplexný, so zapojením najširšieho spektra stakeholderov, vrátane mobilizácie tvorcov politík na rôznych úrovniach riadenia vzdelávania dospelých.
* Dospelí učiaci sa a ich potreby musia byť v centre najrôznejších aktivít podporujúcich rozvoj základných zručností.
* Rozvoj základných zručností musí byť spojený s osvetou a odstraňovaním stigmatizácie, účinnými finančnými nástrojmi na podporu učiacich sa (aj individuálnych) a organizácií, ktoré v oblasti rozvoja základných zručností pôsobia.

**Návrh**

Pakt pre základné zručnosti v SR, ako národné partnerstvo v oblasti podpory základných zručností deklaruje svoj záujem prispieť k:

* napĺňaniu Európskeho piliera sociálnych práv, v rámci ktorého sa Európska únia zaviazala k dosiahnutiu cieľa, aby sa najmenej 60 % dospelých každý rok zapojilo do nejakej formy vzdelávania,
* napĺňaniu záverov Rady o plnení odporúčania Rady s názvom Cesty zvyšovania úrovne zručností: nové príležitosti pre dospelých, ktoré vyzýva členské štáty, aby „presadzovali partnerstvá zamerané na komplexný prístup so zapojením príslušných aktérov vrátane sociálnych partnerov z rôznych oblastí politiky (sociálne veci, zamestnanosť, vzdelávanie a odborná príprava) s cieľom integrovať poskytovanie základných zručností.“[[3]](#footnote-3)

Partnerstvo sa zaväzuje vytvoriť **platformu spolupráce** aktérov pôsobiacich v oblasti rozvoja základných zručností s cieľom vytvoriť možnosti pre diskusiu, spoluprácu a advokáciu potrieb v oblasti základných zručností na Slovensku.

Partnerstvo prostredníctvom svojich aktivít bude rozvíjať a upevňovať koncept základných zručností, jeho chápanie a budovať **povedomie o potrebách v tejto oblasti u** tvorcov politík, inštitúcií na národnej, regionálnej a miestnej úrovni, vzdelávacích inštitúcií, zamestnávateľov, učiacich sa a širokej verejnosti.

Partnerstvo sa zaväzuje podporovať **informovanosť** zainteresovaných aktérov a verejnosti o príležitostiach rozvoja základných zručností a zvyšovať tak jeho dostupnosť a kvalitu.

Partnerstvo sa zaväzuje prispievať **k výmene** poznatkov, osvedčených postupov a dobrej praxe v oblasti základných zručností s cieľom budovania kapacít, vzájomnej informovanosti a vzájomného učenia sa.

**Aktivity**

|  |  |  |  |
| --- | --- | --- | --- |
| Aktivita | Indikátor  | KPI | Časový rámec  |
| **Vytvorenie databázy poskytovateľov ZZ** | Počet organizácií | 50 | Do konca 2025 |
| **Identifikované príklady dobrej praxe v SR** | Počet príkladov dobrej praxe  | 20 | Priebežne  |
| **Memorandum o základných zručnostiach** | Dokument  | 1 | Do konca 2025 |
| **Národná konferencia platformy paktu zručností** | Frekvencia  | 1 | Ročne |
| **Vytvorenie koordinačných bodov platformy v SR**  | Počet | 3 | Do konca 2025 |
| **Stretnutia a workshopy s cieľom rozvíjať spoločnú víziu základných zručností** | Počet podujatí  |  | Priebežne  |

**Organizácia partnerstva**

Pakt pre základné zručnosti v SR inicioval a bude napĺňať Štátny inštitút odborného vzdelávania ako Národný koordinátor vzdelávania dospelých.

Členmi platformy sa môžu stať národné, regionálne a miestne orgány, ktoré riadia, tvoria, alebo ovplyvňujú politiky pre celoživotné vzdelávanie; inštitúcie vzdelávania dospelých, mimovládne organizácie; asociácie, zamestnávatelia, poradenské organizácie a ďalšie organizácie, ak splnia podmienky členstva v Pakte a deklarujú:

* záväzok dodržiavať Chartu Paktu zručností a
* dobrovoľne a aktívne prispievať k cieľom a aktivitám v tomto dokumente.
1. Národná správa PIAAC Slovensko 2013 [↑](#footnote-ref-1)
2. <https://nivam.sk/wp-content/uploads/2024/12/Zaverecna_sprava_PIAAC.pdf> [↑](#footnote-ref-2)
3. <https://eur-lex.europa.eu/legal-content/SK/TXT/PDF/?uri=CELEX:52019XG0605(01)> [↑](#footnote-ref-3)